41บจ.สุดเจ๋งกำไร9เดือนดีกว่าปี’53
ตลาดหลักทรัพย์โชว์กำไร บจ. 9 เดือนโตไม่หยุด พบ 33 บริษัทใน SET และ 8 บริษัทใน mai ทำได้มากกว่าทั้งปีก่อน
8 ธ.ค. 2554

ตลาดหลักทรัพย์โชว์กำไร บจ. 9 เดือนโตไม่หยุด พบ 33 บริษัทใน SET และ 8 บริษัทใน mai ทำได้มากกว่าทั้งปีก่อน
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ในช่วง 9 เดือนของปีนี้ บริษัทจดทะเบียน (บจ.) ในตลาดหลักทรัพย์ (SET) จำนวน 442 บริษัท สามารถทำกำไรสุทธิรวมสูงถึง 518,282 ล้านบาท เพิ่มขึ้น 21.3% และมียอดขายรวมถึง 6,428,534 ล้านบาท เพิ่มขึ้น 24.89% โดยมี 33 บริษัท สามารถทำกำไรสุทธิได้มากกว่าทั้งปี 2553 
ขณะที่ในไตรมาส 3 บจ.ใน SET มียอดขายรวม 2,240,242 ล้านบาท เพิ่มขึ้น 30.5% และกำไรสุทธิรวม 154,152 ล้านบาท เพิ่มขึ้น 4.42% 
นายจรัมพร กล่าวว่า กำไรสุทธิ 9 เดือนเพิ่มขึ้นอย่างชัดเจน บ่งชี้ถึงพื้นฐานอันแข็งแกร่งของภาคธุรกิจและยอดขายโตขึ้นแทบทุกหมวดธุรกิจ แต่ยังไม่ได้สะท้อน บจ.ที่ได้รับผลกระทบจากน้ำท่วม 
ด้าน บจ.ในตลาดหลักทรัพย์ เอ็ม เอ ไอ (mai) 68 บริษัท มียอดขายรวม 52,948 ล้านบาท เพิ่มขึ้น 34.94% และมีกำไรสุทธิรวม 2,892 ล้านบาท เพิ่มขึ้น 37.85% โดยมีอัตรากำไรขั้นต้นอยู่ที่ 20.65% ลดลงจาก 22.46% โดยมี บจ. 8 บริษัท ที่ทำกำไรได้สูงกว่าทั้งปี 2553
ขณะที่ในไตรมาส 3 มีกำไรสุทธิรวม 987 ล้านบาท เพิ่มขึ้น 17.78% มาจากยอดขายเพิ่มถึง 36.75%